Development of the dairy market situation and the operation of the "Milk Package" provisions

Għoti ta’ appoġġ finanzjarju għall-ħolqien u għall-funzjonament tal-POs. Appoġġ għat-twaqqif tal-POs diġà huwa disponibbli permezz tat-tieni pilastru minkejja li ġie pprogrammat biss f’16-il Stat Membru. Mil-lat operazzjonali, il-politika dwar l-iżvilupp rurali diġà tipprovdi għal ċerti miżuri fl-oqsma ta’ kooperazzjoni, ta’ taħriġ/ta’ pariri u ta’ investimenti. Għaldaqstant, kwalunkwe inizjattiva f’dan ir-rigward għandha timmira lejn użu aħjar tal-istrumenti diġà disponibbli minflok ma toħloq strumenti ġodda.

Għoti ta’ inċentivi finanzjarji għall-POs u għall-kooperattivi biex jinvestu fil-kapaċitajiet ta’ pproċessar sabiex jipproċessaw il-ħalib tagħhom stess u jiksbu sehem aħjar mill-valur finali miżjud. Il-possibbiltajiet għal dan diġà jeżistu permezz tal-iżvilupp rurali.

Li l-POs jingħataw vantaġġ fuq il-produtturi individwali fl-aċċess għal skemi ta’ għajnuna, fil-forma ta’ primjums, ta' prijorità akbar meta jiġu stabbiliti l-kriterji ta’ eliġibbiltà jew ta' rati ta’ kofinanzjament ogħla.

3.2.2 X’jaħsbu l-POs u r-Rappreżentanti tal-Bdiewa

Il-POs kollha rikonoxxuti mill-Pakkett dwar il-Ħalib ġew ikkuntattjati sabiex jimlew stħarriġ sabiex jiġu identifikati r-raġunijiet wara l-ħolqien tal-organizzazzjonijiet tagħhom u sabiex wieħed jifhem il-benefiċċji u l-iżvantaġġi għall-membri tagħhom li ġġib magħha s-sħubija f’PO. 63 PO wieġbu l-kwestjonarju li kien disponibbli bil-lingwi nazzjonali tagħhom.

Fost ir-raġunijiet għat-twaqqif ta’ PO, il-kisba ta’ prezz aħjar għall-ħalib hija kklassifikata bħala l-ewwel prijorità għal maġġoranza minn dawn li wieġbu, segwita mill-kisba ta’ prezz aktar stabbli, titjib ġenerali tal-pożizzjoni tal-produttur fil-katina tal-provvista u l-iżgurar tal-ġbir tal-ħalib għall-membri kollha tal-PO.

F’termini ta’ lħuq tal-objettivi tagħhom, madwar 60 % tal-POs ikkonfermaw li rnexxilhom jilħquprezz aktar stabbli jew parzjalment jew kompletament. Kważi 70 % kisbu prezz aħjar, filwaqt li madwar 20 % tal-POs ikkonfermaw li ma laħqu l-ebda wieħed minn dawn iż-żewġ objettivi. Madwar 65% tal-POs jirrapportaw li tejbu jew parzjalment jew kompletament il-pożizzjoni tal-produtturi fil-katina tal-provvista filwaqt li 14% sabu li ma rnexxilhomx.

L-għan li juri l-ogħla grad ta’ twettiq huwa l-iżgurar tal-ġbir tal-ħalib għall-membri kollha tal-PO, li għalih kważi 60% minn fost dawk li wieġbu ddikjaraw li laħqu l-objettiv kompletament. Meta jiġu inklużi t-tweġibiet li jikkonċernaw l-ilħuq parzjali tal-objettiv, dan il-perċentwal jitla’ għal 71 %. Il-kisba ta’ tagħrif aħjar tas-suq għat-teħid ta’ deċiżjonijiet dwar il-produzzjoni ntlaħqet ukoll b’mod parzjali jew sħiħ f’madwar 73% tal-każijiet, minkejja li dan l-objettiv inkiseb aktar b’mod parzjali.

L-attivitajiet ewlenin tal-POs mistħarrġin sa issa jmorru lil hinn min-negozjar tal-prezzijiet (c. 85% tal-POs). Il-POs jinnegozjaw ukoll il-volumi tal-konsenji (c. 75%), il-kundizzjonijiet tal-konsenji (c. 60%) u l-kundizzjonijiet tal-ħlas (c. 70%). Ħafna minn dawn il-POs (c. 80%) jipprovdu servizz wieħed ieħor jew aktar li jżid il-valur fil-provvista tal-ħalib u/jew jappoġġja l-attivitajiet tal-produtturi: il-ġbir tal-ħalib (c. 50%), l-organizzazzjoni ta’ skambju ta’ informazzjoni/ta’ esperjenzi (c. 65%), l-organizzazzjoni ta’ kontrolli tal-kwalità (c. 50%), l-organizzazzjoni ta’ pariri tekniċi jew ekonomiċi (c. 40%), l-organizzazzjoni ta’ xirjiet konġunti tal-input (c. madwar 30%).

Il-POs irrappurtaw li l-benefiċċji ewlenin għall-bdiewa li jappartjenu għalihomhuma l-possibbiltà ta' negozjar kollettiv tal-kundizzjonijiet kuntrattwali u l-immaniġġjar aħjar tal-volumi ta’ ħalib. Uħud mill-POs isemmu wkoll li prezzijiet tal-ħalib aħjar, stabbiltà tan-negozju, il-fatt li jkun hemm interlokutur wieħed biss vis-a-vis il-proċessuri u tagħrif aħjar dwar is-suq huma vantaġġi.